Viime päivinä on kohistu tapauksesta, joka ei valitettavasti ole lainkaan ainutlaatuinen. Iranilainen nainen sytytti itsensä tuleen Teheranin oikeuslaitoksen edessä, ja kärsi vartaloonsa 90 % palovammat. Teollaan hän protestoi tulevaa oikeudenkäyntiään – hän oli livahtanut mieheksi tekeytyen urheilustadionille katsomaan jalkapallo-ottelua. Miksi mieheksi tekeytyen? Koska Iranin papisto, jolla ei näytä olevan muuta tekemistä kuin keksiä yhä uusia naisia alentavia säädöksiä, on linjannut että naisilta on siveyssyistä kielletty osallistumasta urheilutapahtumiin yhdessä miesten kanssa. Kyseinen nainen oli jäänyt kiinni viranomaisille, hänet oltiin vangittu ja pahoinpidelty nöyryyttävillä tavoilla.

Viime vuodesta aikaen Iranissa on pidätetty satoja naisia, joiden ainoa rikos on että he ovat yrittäneet päästä katsomaan jalkapallo-ottelua tai vastaavaa.

Fifa antoi Iranin hallitukselle aikaa elokuun loppuun asti purkaa sovinistinen säädös, mutta se on kaikunut kuuroille korville. Viranomaiset pitävät järkähtämättömästi kiinni omista linjauksistaan.

Miten voi auttaa Iranin naisia? Twitterissä käynnistyi eilen globaali kampanja, joka on kerännyt 24 tunnissa yli 60 000 twiittiä tunnisteella #BanIRSportsFederations. Se on tapa luoda painetta Iranin virallisille urheilujärjestöille naisten aseman vapauttamiseksi.

Kun Amazon paloi, koko maailma mobilisoitui. Brasiliaa vastaan nostettiin laajat kaupalliset boikotit. Entä kun iranilaiset naiset palavat?

Iranilaiset naiset ovat eläneet ahdingossa yli 40 vuotta papiston vallan alla. Heidän perus- ja ihmisoikeuksiaan poljetaan järjestelmällisesti. Suomella on EU:n puheenjohtajamaana velvollisuus nostaa esiin Iranin ihmisoikeusloukkaukset ja tehdä voitavansa, jotta naisten asema paranee.

Alan Salehzadeh